Ancheta anuală cu privire la populație (APS) efectuată de ONS arată că România a urcat pentru prima oară pe poziția a cincea în topul țărilor de origine a imigranților din Regatul Unit, după Polonia, India, Irlanda și Pakistan.

Polonezii sunt de departe pe primul loc cu un număr de 853000 de persoane în 2014, o creștere de aproape 20% față de anul precedent.

Populația rezidentă în Regatul Unit născută în afara țării a ajuns în 2014 la 8,3 milioane, adică 13% din populația totală.

Numărul românilor a urcat vertiginos de la 108000 în 2012 la 135000 în 2013 și la 175000 în 2014. În datele oficiale publicate de ONS se estimează că numărul românilor și bulgarilor din Regatul Unit a fost în 2014 de 235000, față de 42000 la 1 ianuarie 2007 când cele două țări au devenit membre ale Uniunii Europene.

Migrația netă în Regatul Unit a cetățenilor celor două țări în anul încheiat la 31 martie 2015 a fost de 53000, aproape dublă față de anul precedent.

Aceste date se înregistrează pe fondul unei cifre record a migrației nete pe ansamblu: 330000 (636000 imigranți, 307000 emigranți) la sfârșitul lui martie 2015, un spor de 94000 față de anul precedent (40%).

Cifrele sunt jenante pentru guvernul Partidului Conservator condus de premierul David Cameron, care a promis în 2010 când a ajuns la putere să reducă migrația netă la sub 100000 pe an.

În același timp, datele ONS dau apă la moară euroscepticilor în frunte cu liderul Partidului Independenței Regatului Unit (UKIP), Nigel Farage, care au avertizat înainte de 1 ianuarie 2014 că ridicarea restricțiilor de pe piața muncii pentru români și bulgari va duce la o "invazie" a cetățenilor celor două țări.

Această evoluție infirmă previziunile autorităților din România și ale presei de stânga din Marea Britanie care afirmau că după 1 ianuarie 2014 nu este probabilă o creștere semnificativă a numărului românilor în această țară.

În cursul zile de joi, organizația Migration Watch, care critică politica de imigrație a guvernului, a publicat pe Twitter informația potrivit căreia în anul încheiat la sfârșitul lui iunie 2015 cetățenii români și bulgari au obținut 214000 de numere de asigurare națională (NIN), care permit munca legală în Regatul Unit precum și accesul la beneficii sociale, servicii de sănătate și educație, ceea ce reprezintă o creștere cu 150% față de anul precedent.